
A szarvasmarha melanokortin-1 receptor gén mutációinak kimutatása PCR-SSCP módszerrel

Mivel a szarvasmarhából készült élelmiszerek árát nagymértékben befolyásolja a fajta szerinti eredetük, ezért szükség van a helytelen kereskedelmi gyakorlat felderítésére képes eljárások kidolgozására, fejlesztésére. A fehérjék vizsgálatán alapuló analitikai módszerek nehézkes minta-előkészítést, frakcionálást és drága berendezéseket igényelnek, valamint nem rendelkeznek azzal a képességgel, hogy a számos állatfajt/fatját egyszerre azonosítsanak hőkezelt élelmiszer mintából, szemben az általunk is fejleszteni kívánt DNS alapú eljárással.
Az emlősök esetében a kültakaró színét és mintázatát több gén és azok változatai, valamint a köztük kialakuló kölcsönhatások alakítják ki. A szarvasmarhában az MC1R (melanokortin-1 receptor) gén öt változata szabályozza a szőrszínt kialakító két pigment, az eumelanin és feomelanin termelését. A domináns ED allél a fekete szőrszínért felelős, a recesszív ,,e” allél, a vörös színt alakítja ki az E+ allél csoport, ami további három változatra bontható (E1, E2, E3), felelős a vad-típusú színkombinációk megjelenéséért. Célul tűztük ki egy olyan DNS alapú eljárás kidolgozását, ami lehetővé tenné az összes MC1R génváltozat és ezáltal a szarvasmarha fajták azonosítását, különböző biológiai és élelmiszer mintából. A módszer hozzájárulhatna a szarvasmarha hús- és tejtermékek fajta szerinti eredetazonosításához.
A DNS szekvencia variációk kimutatásának egyik egyszerű és költséghatékony eszköze a PCR-SSCP eljárás. A módszer alapelve, hogy a DNS szekvenciában bekövetkezett akár egyetlen bázisnyi eltérés is megváltoztathatja az egyszálúsított DNS háromdimenziós szerkezetét a vad típusú génváltozattal szemben. A szerkezeti eltérések szekvenciára jellemző, egyedi elektroforetikus mobilitást okoznak a poliakrilamid gélben, így a génváltozatok elkülöníthetővé válnak.
A módszer érzékenységét számos tényező befolyásolja. Az öt génváltozat elkülönítése érdekében az alábbiakat vizsgáltuk meg: az elektroforézis időtartama; a futtatási hőmérséklet; a PCR termék mérete; a gélmátrix akrilamid és bisz-akrilamid arányának hatása; adalékanyag (glicerin) alkalmazása; a pufferkoncentráció megváltoztatása. Az eljárás kidolgozáshoz szükséges kontroll minták genotípusát előzetesen DNS szekvenálással határoztuk meg.



